CELEX: C2007/269/56
Language: et
Date: 2007-11-10 00:00:00
Title: Kohtuasi C-401/07: 29. augustil 2007 esitatud hagi — Euroopa Ühenduste Komisjon versus Madalmaade Kuningriik

10.11.2007   
            
            
               ET
            
            
               Euroopa Liidu Teataja
            
            
               C 269/33
            
         29. augustil 2007 esitatud hagi — Euroopa Ühenduste Komisjon versus Madalmaade Kuningriik
   (Kohtuasi C-401/07)
   (2007/C 269/56)
   Kohtumenetluse keel: hollandi
   Pooled
   
      Hageja: Euroopa Ühenduste Komisjon (esindaja: H. van Vliet)
   
      Kostja: Madalmaade Kuningriik
   Hageja nõuded
   
               —
            
            
               Tuvastada, et kuna Madalmaade Kuningriik ei ole ettenähtud tähtaja jooksul ettevõtja Fleuren Compost BV osas täitnud komisjoni 13. detsembri 2000. aasta otsust 2001/521/EÜ Madalmaade Kuningriigi poolt kuuele läga töötlemise ettevõtjale antud abi kohta (1), siis on Madalmaade Kuningriik rikkunud EÜ artikli 249 neljandast lõigust ja nimetatud otsuse artiklitest 2 ja 3 tulenevaid kohustusi;
            
         
               —
            
            
               mõista kohtukulud välja Madalmaade Kuningriigilt.
            
         Väited ja peamised argumendid
   Komisjon otsustas otsuses 2001/521/EÜ, et Madalmaade Kuningriik peab tagasi nõudma Fleuren Compost BV-le (edaspidi „Fleuren”) ebaseaduslikult antud abi suurusega 487 328,13 eurot, millele lisanduvad intressid. Käesoleva asja hagiavalduse esitamise päeval ei olnud seda summat endiselt tasutud. Käesoleva ajani piirdus Fleuren samaväärse pangatagatise seadmisega. Hageja väidab, et on rikutud nõukogu 22. märtsi 1999. aasta määruse (EÜ) nr 659/1999, millega kehtestatakse üksikasjalikud eeskirjad EÜ asutamislepingu artikli 93 kohaldamiseks (2), artikli 14 lõiget 3, mis näeb ette komisjoni otsuste kohese ja tõhusa täitmise. Veelgi enam, Esimese Astme Kohus jättis 14. jaanuari 2004. aasta otsusega kohtuasjas T-109/01: Fleuren Compost vs. komisjon, mille kohta Fleuren ei ole apellatsioonkaebust esitanud, Fleureni komisjoni otsuse peale esitatud hagi rahuldamata.
   Hageja väidab eelkõige, et kõnesolevas asjas kohaldatavad Madalmaade õigusnormid muudavad selles tõlgenduses, mis neile on antud Madalmaade Raad van State'i kohtupraktikas, täitmise mõttetult keeruliseks ja pikaks. Nimelt kohaldatakse selle kohtupraktika kohaselt põhisumma tagasinõudmisele haldusmenetlus ja intresside tagasinõudmisele tsiviilmenetlus. Hageja väidab ka, et pangatagatise seadmist ei saa võrdsustada abi tegeliku tagastamisega. Pangatagatis ei tühista rahalist eelist, mida Fleuren saab juba aastaid abist, mida kostja on talle komisjoni heakskiiduta EÜ artikli 88 lõike 3 vastaselt andnud.
   
      (1)  EÜT L 189, lk 13.
   
      (2)  EÜT L 83, lk 1.